Laugahraun er frá því um 1477 . Laugahraun rann semsagt því sem næst árið 1477 í stórgosi þar sem basaltbráð úr kvikuhólfi undir Bárðarbungu streymdi til suðvesturs um Veiðivatnasprunguna og allt inn í rætur Torfajökuls-eldstöðvarinnar . Á Veiðivatnasprungunni varð basaltískt gjóskugos sem myndaði fyrrnefnt gjóskulag , en þegar heit basaltkvikan braust inn í hálfbráðið , kísilríkt kvikuhólf Torfajökulseldstöðvarinnar kom hún af stað eldgosi sem meðal annars myndaði Laugahraun . Annað sambærilegt gos varð árið 871 ; þá féll Landnámsaskan svonefnda , sem sjá má á landnámssýningunni í Uppsalakjallara og á Þjóðminjasafninu . Þá mynduðust Vatnaöldur og dökki hluti Landnámslagsins en ljósi hlutinn í líparít-gjóskugosi á Torfajökulssvæðinu .